Sään armoilla 1.6.2020 09:54
Teksti ja kuvat: Eero Könönen
Luonto muuttui vehreäksi toukokuun lämpöaallon myötä.
Toukokuun lopun lämpöaalto nosti keskilämpötilaa koko maassa, mutta kuukauden keskilämpöasteet jäivät kuitenkin hieman normaalia alhaisemmiksi. Hellepäiviä ei ollut tämän vuoden toukokuussa.
Lähimmäksi päästiin 26. päivänä Porvoon Harabackassa, jossa mitattiin 24,5 asteen maksimilämpötila. Myös kuukauden viimeisenä päivänä lähenneltiin hellerajaa, kun Länsi-Lapissa, kapealla Torniojokilaakson kaistaleella, Ylitorniossa ja Pellossa päästiin runsaaseen 24 asteeseen.
Samaan aikaan Itä-Lapissa samalla leveysasteella lämpötila jäi sateessa 10 asteen alapuolelle.
Pohjois-Karjalan korkeimmat lämpötilat mitattiin yhtä havaintoasemaa (Liperin Tuiskavanluoto) lukuun ottamatta 27. päivänä, jolloin Joensuun lentoasemalla Liperissä päivän korkein lämpötila kohosi 22,8 asteeseen, ja 22 astetta ylittyi myös Juuassa (22,6) ja Tohmajärvellä (22,0).
Kuukauden keskilämpötila jäi lopulta useimmilla Pohjois-Karjalan havaintoasemilla vain vajaan asteen normaalia alhaisemmaksi.
Keto-orvokki ponnistaa pihakiveyksien välistä.
Eniten lämpötila poikkesi kylmempään suuntaan Tohmajärven Kemiessä, jossa matalat yölämpötilat laskivat keskilämpötilaa. Tohmajärvellä normaalista (8,8 astetta) jäätiin 1,5 astetta, kun Joensuun lentoasemalla poikkeama normaalista (8,8) oli 0,9 astetta.
Virallisten havaintoasemien korkein keskilämpötila 8,3 astetta mitattiin Joensuun Linnunlahdessa. Liperin Tuiskavanluodossa päästiin 8,1 asteeseen.
Viileintä oli Juuan Niemelässä ja Nurmeksen Valtimolla, joissa jäätiin 7,1 asteeseen. Reijolan havaintopisteessä keskilämpötila oli vielä Linnunlahteakin korkeampi, 8,5 astetta.
Näkymä Reijolan ylängöltä Pyhäselälle. Jos katsot tarkkaan, huomaat nurmikolla jotain.
Viilein toukokuu 2017, lämpimin 2018
2000-luvun viilein toukokuu on vuodelta 2017, jolloin keskilämpötila jäi Joensuun lentoasemalla 5,8 asteeseen. Tämän vuotista viileämpää oli myös vuonna 2001 (7,6 astetta).
Joensuun lentoasemalta on keskilämpötietoja vuodesta 1955, josta lähtien kolme viileintä toukokuuta ovat vuosilta 1955 (4,8), 1965 (4,9) ja 1974 (5,1).
Selvästi lämpimin toukokuu oli vuonna 2018, jolloin koko Suomessa nautittiin helteestä ennätyksellisesti 14 päivänä. Pohjois-Karjalassakin oli yhdeksän hellepäivää, ja Joensuun lentoaseman keskilämpötila 13,3 astetta lähenteli jo normaaleja kesäkuun lukemia.
Seuraavaksi lämpimimpinä ovat vuosien 1984 (12,5) ja 1963 (12,1) toukokuut.
2000-luvun toukokuista myös vuosina 2016, 2013, 2010 ja 2009 keskilämpötila ylitti selvästi 10 asteen rajan. Vuoden takainen toukokuu oli lähes täsmälleen normaalilämpöinen, kun lentoaseman keskilämpöasteet olivat 8,9.
Keskilämpötilat 30. päivän jälkeen (suluissa normaali):
Reijola 8,5
Helsinki, Kaisaniemi 9,6 (10,2)
Ilomantsi, Mekrijärvi 7,4
Joensuu, Linnunlahti 8,3
Juuka, Niemelä 7,1 (8,2)
Lieksa, Lampela 7,4 (8,2)
Liperi, lentokenttä 7,9 (8,8)
Liperi, Tuiskavanluoto 8,1
Nurmes, Valtimo 7,2 (8,2)
Sodankylä, Tähtelä 5,1 (5,3)
Tohmajärvi, Kemie 7,3 (8,8)
Toukokuun 2020 maksimilämpötila:
Tohmajärvi Kemie 22,0 (27.5)
Juuka Niemelä 22,6 (27.5)
Nurmes Valtimo 21,7 (27.5.)
Lieksa Lampela 21,7 (27.5.)
Joensuu lentoasema, Liperi 22,8 (27.5.)
Joensuu Linnunlahti 21,5 (27.5.)
Ilomantsi Mekrijärvi 20,5 (27.5.)
Liperi Tuiskavanluoto 19,9 (26.5.)
13.7.2020 14:04
13.7.2020 13:42